„ Maður á vissan hátt saknar blessaðs stríðsins “ Sigmundur Davíð formaður Miðflokksins segir svigrúm hafa skapast til að endurskoða orkupakkann . Hann er búinn að standa í málþófi í margar vikur . Hann þekkir báðar hliðar þess ferlis , „ hafandi haft vinstrimenn í stjórnarandstöðu “ sjálfur.mbl.is / Eggert Jóhannesson „ Einhvern tímann heyrði ég sagt , og ég veit ekki hvort ég fari alveg rétt með , að málþóf væri sálin í bandarísku öldungadeildinni , án þess að ég sé að segja að þetta hafi þannig séð endilega verið málþóf hjá okkur . En það er árþúsunda hefð fyrir því að í þingstörfum hafi menn frelsi til að tjá sig lengi og ég myndi segja að í þessu tilviki hafi það skilað heilmiklum árangri , “ segir Sigmundur Davíð Gunnlaugsson formaður Miðflokksins í samtali við mbl.is í kvöld . Sigmundur segir að ekki sé annað hægt en að gleðjast yfir þeirri niðurstöðu í þinglokasamningi flokkanna á Alþingi , að til standi að gefa svigrúm til að „ skoða þetta orkupakkamál betur “ . Það svigrúm verði nýtt . Fram kom hjá mbl.is fyrr í kvöld , að afgreiðslu orkupakkamálsins yrði frestað fram í lok ágúst , samkvæmt nýundirrituðum þinglokasamningi . Greidd verða atkvæði um orkupakkamálið á sérstökum framhaldsfundi þessa löggjafarþings 2. september 2019 . „ Mér líður ágætlega en alltaf þegar niðurstaða er komin eftir að mikið hefur gengið á eru blendnar tilfinningar . Maður á vissan hátt saknar blessaðs stríðsins , “ segir Sigmundur hýr í bragði , á vissan hátt sigri hrósandi . Orkupakkanum var frestað . Hefur sjálfur haft vinstrimenn í stjórnarandstöðu Umræður Miðflokksmanna um þriðja orkupakkann slógu hvert lengdarmet á eftir öðru . Bæði er umræðan sú lengsta sem átt hefur verið um einstakt mál á þinginu , næst á eftir kemur Icesave 2010 , og svo slógu Miðflokksmenn met í lengd einstakra þingfunda . Og slógu svo síðan eigin met . Spurður hvort hann hefði verið eins sáttur með þá ítarlegu þinglegu meðferð sem orkupakkinn hefur fengið ef hann væri sjálfur í ríkisstjórn , kveðst Sigmundur hafa reynslu af hvoru tveggja . „ Hafandi haft vinstrimenn í stjórnarandstöðu sem þurfa nú stundum að tjá sig mjög mikið um mál eins og þeirra er háttur , var það bara eitthvað sem maður gerði ráð fyrir að fylgdi þessu , “ segir Sigmundur . „ Við létum nú samt ekki þingfundi standa hvað eftir annað fram á morgun næsta dag svo að allt leystist það nú á endanum , “ segir hann . Sigmundur er ánægður með árangurinn en kveðst ekki hafa gert sérstakt ráð fyrir að hegðun þeirra þingmanna myndi afla Miðflokknum aukinna vinsælda , í það minnsta ekki svo á sæi í dægursveiflum fylgisins . „ Auðvitað vonar maður alltaf að stuðningsmönnum fjölgi en ég gerði hins vegar aldrei ráð fyrir að þetta mál hefði þau áhrif beint . Vonandi sjá menn samt að okkur er alvara með þá stefnu sem við stöndum fyrir og við erum tilbúnir að berjast fyrir henni , líka þegar það er erfitt , “ segir Sigmundur . Telur enn raunhæft að ríkisstjórnin endurskoði afstöðu sína „ Mér finnst málið hafa þróast heilmikið . Margt nýtt hefur komið fram , ekki bara í umræðum í þinginu , heldur á meðan á þeim umræðum hefur staðið hafa ýmsir verið að skrifa um þetta og þeir sem hafa verið að berjast í málinu utanþings hafa dregið fram margt nýtt sem við hljótum að taka tillit til þegar við leggjum mat á þetta , “ segir Sigmundur . Hann telur enn raunhæft að ríkisstjórnin endurskoði afstöðu sína í málinu , þar sem „ umtalsverður meirihluti stuðningsmanna allra ríkisstjórnarflokkanna hefur efasemdir eða er andvígur þessum þriðja orkupakka “ . Miðflokkurinn bætti hvert met á fætur öðru í löngum ræðum og löngum þingfundum . Sigmundur telur erfiðið hafa borið ávöxt en hefði viljað sjá málinu komið alla leið aftur í sameiginlegu EES-nefndina.mbl.is / Eggert Jóhannesson Sigmundur hefði viljað sjá orkupakkanum frestað alveg fram á haust og helst að hann hefði verið sendur alla leið aftur til EES-nefndarinnar . „ Hins vegar á þessi lausn að geta skilað sama árangri að miklu leyti , þar sem nú gefst þessi tími til að fara betur í gegnum þetta , “ segir hann . Bindur vonir við að fallið kynni að vera frá gildistöku laga um ófrosið kjöt Í samkomulaginu um þinglok felst , auk frestsins á afgreiðslu orkupakkans , ákvæði um seinkun á gildistöku laga sem heimila innflutning á ófrosnu kjöti , frá 1. nóvember 2019 til 1. janúar 2020 . Sigmundur fagnar seinkuninni . „ Annars vegar er ég ánægður með gildistökufrestinn . Það munar heilmiklu um þessa mánuði , sem bætast við , því annars var þetta komið svo nálægt gildistökunni að það hefði ekki verið farið að reyna á hvort mótvægisaðgerðir svonefndar myndu virka , “ segir Sigmundur . „ Hins vegar stendur til í vinnu atvinnuveganefndar að bæta inn í nefndarálitið línum um að samráð við matvælaframleiðendur muni eiga sér stað í millitíðinni , “ segir Sigmundur . Hann bindur út frá því vonir við að það finnist ný lausn á málinu . „ Það verður þá hugsanlega hægt að nýta tímann á nýju þingi til þess að falla frá gildistökunni , ef menn verða sáttir við nýju lausnina , “ segir hann .